Keyeyêko kurdo ke şaristanê Hewlêrî yê Başûrê Kurdîstanî ra ame Mersînî herêma Gozsuzce Sirtlanî ya qezaya Bozyaziyî de bi hedefê hêrişê 3 nîjadperestan ê tirkan. Hêrişkeran pê îşaretê ulkucîyan hêrişê keyeyî kerd. Netîceya hêrişî de 2 kesî birîndar bîyî û wedarîyayî nêweşxane.
Dîmenê hêrişî medyaya dîjîtale ser o ameyî vilakerdene. Dîmenan de dîyeno ke birîndaran ra yew xo ra şîyo û mîyanê gonîye de erdî ser o dergkerde yo. Vengêkî zî vera vano 'Camêrd kişîya.'
Mersin’de Kürt aileye ırkçı saldırıhttps://t.co/hghUaQ6xYo pic.twitter.com/jMfI95h9j2
Nêzanîyeno ke hêrişkerî ameyê destbendkerdene yan nê. Selahîyetdaranê tirkan hema derheqê babete de eşkerayîyêke nêdaye.
Şahîdê serebûtî Cîhan Kutlukî vat: ''Pê kerrayan înan hêrişê mêrik û lajê 12-13 serrî kerd. Mêrik ver bi bendan kewt û xo ra şi. Înan xîret kerd ke mêrik kendalî ra bierzê. Beno ke no serebût sey 'rayîrnêdayîşî' bêro mojnayene la wina nîyo. Wexto ke înan nîşanê bozkurtan kerd û kurdan rê nêng çina mi fam kerd ke hêriş hêrişêko nîjadperest o. Nê kesan 5 deqayan kurdan rê nêng çina. Mi mêrik girewt wesayîtê xo û berz noqtaya cendirmeyan. Dima zî ma venga ambulansî da û mêrik berd nêweşxane.''
Kutlukî îfadeyê xo yê Qereqolê Cendirmeyan ê Tekelî de vat hêrişkerî wesayîtê Honda Civicî yê reşî yê bi plakaya 01 YG 428 ra peya bîyî û hêrişkeran ra Mehmet Fatîh Pflazî pê kerra da ramitoxê wesayîtê keyeyê kurdî.
Goreyê agahîyan heman hêrişkerî şahîdanê serebûtî rê zî gefî wendî. Kutlukî vat: ''Mehmet Fatîh Oflazî vat 'Kamê ke şahîdîya nê serebûtî bikerê ez do pabeyê ci vindera û înan bikişa. Ez do tîya kurdan rê teng bikera.' ''
